Trelis/gawiki huggingface dataset:
Béal Átha Seanaidh. Is baile i ndeisceart Chontae Dhún na nGall é Béal Átha Seanaidh (nó "Ballyshannon" i mBéarla). Tá sé suite timpeall 25 míle ó Bhaile Dhún na nGall agus 30 míle ó Shligeach. Sníonn Abhainn na hÉirne tríd an mbaile. 
Stair.
Deirtear gur cuireadh Aodh Rua Ó Dónaill i mBéal Átha Seanaidh.
Rolex. Tá Rolex ar cheann de na deantasóiri cloige is mó ar domhan faoi láthair. Cúpla bliain tar éis a bhunadh sa bhliain 1905 i Londain ag Gearmánach, d'aistrigh siad chuig an Eilvéis sa bhliain 1912 agus ó shin i leith tá an comhlacht lonnaithe i Geneiv na hEilvéise.
Boeing. Comhlacht Meiriceánach is ea Boeing, a bunaíodh i Seattle i 1916 ag William Boeing. Ceann de na déantóirí eitleán is mo ar domhain atá i mBoeing, agus i measc na n-eitleán a thógann siad, tá:
23-F. Sa Spáinnis, seasann an giorrúchán 23-F don iarracht a rinne dornán d'oifigigh ón eite dheas ar an 23 Feabhra 1981 an pharlaimint a chur as cumhacht agus deachtóireacht mhíleata a thabhairt isteach sa Spáinn arís. 
D'ionsaigh dhá chéad Garda Sibhialta áras na parlaiminte i Maidrid, "Cortes", faoi cheannas an Choirnéil Antonio Tejero Molina, agus choinnigh siad na Feisirí i mbraighdeanas thar oíche ansin. Bhí comhghuaillithe acu san Arm taobh amuigh, go háirithe i València, áit ar tháinig na tancanna amach sna sráideanna nuair a bhí an "coup d'état" ar siúl. 
Sa deireadh, áfach, d'fhógair an Rí Juan Carlos nach raibh sé ag tacú leis an g"coup" ar aon nós, agus sa deireadh, thit an tóin as an eachtra. Faoin neartlá ar an gceathrú lá fichead de Mhí Feabhra, 1981, ghéill Tejero agus lucht a leanúna iad féin do na húdaráis, agus bhí an daonlathas slán arís.
Na radacaigh ar an eite chlé a bhí an-mhíshásta leis an monarcacht ar chúiseanna prionsabálta, chuaigh sé go mór mór i bhfeidhm orthu gur chosain Juan Carlos an daonlathas in am an ghátair. 
Nuair a bhí an "coup" thart, chualathas Santiago Carrillo, ceannaire na gCumannach, ag rá: "Go soirbhí Dia dár Rí" as a stuaim féin, cé go raibh sé ar dhuine de na naimhde ba mhó a bhí ag an monarcacht roimhe sin. Mar sin, ní dhearna an eachtra ach treisiú leis an daonlathas agus le cobhsaíocht pholaitiúil na Spáinne.
Io (gealach). Satailít de chuid Iúpatair is ea Io. Tá sí ar ceann de Ghealacha Galileo, is é sin, na gealacha de chuid Iúpatair ar chuir Galileo Galilei sonrú iontu roimh aon duine eile. Tá Io ar an gceathrú gealach is mó sa Ghrianchóras ar fad, nó níl ach Tíotán, Ganymede, agus Callisto níos mó ná í. 
Is minic a chuirtear Io i gcomparáid le píotsa, ós rud é go bhfuil sí breac leis na bolcáin, agus iad ag breathnú cosúil le sliseoga tráta ar screamh cáise an phíotsa. Is í Io an réad is mó bolcánachais sa Ghrianchóras.
Fionnachtain agus Breathnú Io.
Creidtear gurbh é Galileo Galilei ba thúisce a d'aithin Io, ar an 7 Eanáir 1610. Ceithre bliana ina dhiaidh sin, áfach, d'fhógair an réalteolaí Gearmánach Simon Marius ina leabhar "Mundus Jovialis" ("Domhan Iúpatair") gurbh eisean a tháinig trasna ar Io agus gealacha Galilei ar fad sa bhliain 1609, seachtain amháin roimh an bhfionnachtain a rinne Galileo. Níor thug Galileo aon chreidiúint don ráiteas seo, agus d'aontaigh réalteolaithe an domhain leis. An t-ainm a bhaist Marius ar an ngealach seo, níor éirigh sé coitianta sa ghnáthúsáid roimh an bhfichiú haois. Go nuige sin, ba rogha leis na saineolaithe Iúpatar a hAon a thabhairt ar Io. 
I lár na fichiú haoise, rinneadh breathnuithe ar Io a bhí ag tabhairt le fios go raibh réigiúin pholacha na gealaí dearg. Nuair a chuaigh an taiscéalaí spáis úd Pioneer a hAon Déag thart le hIo, dearbhaíodh go raibh dath dearg nó flannbhuí sa réigiún polach, i gcomparáid leis an réigiún meánchiorclach, a bhí níos gaire don bhán. Is beag eile a fuair Pioneer amach faoi Io, áfach.
Nuair a bhain Voyager a hAon amach Io sa bhliain 1979, thaispeáin na chéad ghrianghrafanna nach raibh ach an-chorrchráitéar ar dhromchla na gealaí seo. B'í Linda Hyder, innealtóir spásloingseoireachta, ba túisce a tháinig ar lorg na cúise leis seo: nuair a bhí sí ag anailísiú na ngrianghrafanna, chonaic sí cineál calc toite ag éirí aníos ón dromchla. Bolcán a bhí ann, agus tuigeadh do na saineolaithe go raibh an oiread sin bolcán gníomhach ag brúchtaíl ar fud Io is go raibh a gcuid laibhe go sciobtha ag cur cuma nua ar dhromchla na gealaí, ionas nár fágadh a dhath de na cráitéir i ndiaidh na ndreigítí. Bhí Voyager a hAon in ann sonrú a chur i naoi mbolcán gníomhach, agus rinne Voyager a Dó breathnóireacht ar ocht gcinn acu siúd.
Bhain an spástaiscéalaí úd Galileo amach Iúpatar sa bhliain 1995, agus d'eitil sé thart le hIo i ndeireadh na bliana 1999. Tháinig Galileo ní ba chóngaraí d'Io ná aon taiscéalaí eile roimhe sin. Thóg sé cuid mhaith grianghrafanna, rinne sé breathnóireacht ar na bolcáin agus iad ag brúchtadh, agus fuair sé amach go bhfuil croíleacán mór iarainn ag Io, cosúil leis na pláinéid charraigeacha sa chuid inmheánach den Ghrianchóras.
Howard Dean. Is polaiteoir agus dochtúir Meiriceánach as Vermont é Howard Brush Dean III (17 Samhain, 1948 a rugadh é). Ball den Pháirtí Daonlathach é, toghadh go dtí Teach na nIonadaithe Vermont é sa bhliain 1982, agus toghadh ina leasghobharnóir é sa bhliain 1986. Ba phoist páirtaimseartha iad, agus lean sé ag obair mar dhochtúir. 
Sa bhliain 1991, fuair gobharnóir Vermont Richard A. Snelling bás, agus rinne gobharnóir de Dean. Toghadh é ar feadh cúig tréimhse dhá-bhliain é Dean. Lorg sé an t-ainmniú uachtaráin Daonlathach i 2004 ach níor éirigh léis. 
Toghadh ina chathaoirleach ar Choiste Náisiúnta Daonlathach é i Feabhra 2006.
Barbadós. Is tír agus oileán é Barbadós atá suite san Aigéan Atlantach. Tá ceann de na caighdeáin beatha agus rátaí litearthachta is airde sa chuid den domhan atá i mbéal a forbartha ag Barbadós.
Bhí eacnamaíocht Barbadós ag brath ar siúcra cána ach le blianta beaga, éagsúladh isteach in earnálacha déantúsaíochta agus turasóireachta é.
Somhairle Buí Mac Domhnaill. Bhí Somhairle Buí Mac Domhnaill (c. 1505-1590), ar a dtugtar "Sorley Boy MacDonnell" as Béarla, ina thaoiseach ar Chlann Domhnaill sna Glinne agus sa Rúta i gContae Aontroma. Mac é le hAlastair Carach Mac Domhnaill a bhí ina thaoiseach ar shliocht Eoin Mhóir de Chlann Domhnaill, agus a bhí i gceannas ar Íle, Cholbhasa, Diùra agus ar Chionn Tíre, agus le Caitríona Nic Eoin. Tá cáil air toisc gur éirigh leis greim a choinneáil ar an gceantar sin beag beann ar mhóriarrachtaí Shasana é a chur dá sheilbh.
An Saighdiúir.
Chaith sé a óige idir Íle agus Glinne Aontroma. Cailleadh Alastair Carach i 1538 agus tháinig an mac ba shine, Séamas Íleach, i gcomharbacht air. Fuair Somhairle Buí seilbh ar thailte sna Glinne. Tar éis briseadh a airm i gCath Ghleann Seasc i 1565 maraíodh Séamas Íleach agus thóg Ó Néill ina phríosúnach é agus coinníodh i dTír Eoghain é gur maraíodh Ó Néill i mBun Abhann Doinne i 1567. Ceaptar go raibh Somhairle Buí i gcomhcheilg go rúnda lena dheartháir Alastair Óg Mac Domhnaill agus na Sasanaigh chun Ó Néill a mharú. 
An Taoiseach.
Nuair a d'fhill Somhairle ar a mhuintir ghabh sé ceannas ar thailte an teaghlaigh in Éirinn. In ainneoin ionsaithe Shasana ar na Glinne d'éirigh le Somhairle greim daingean a choinneáil ar a chuid tailte, agus ceantar an Rúta a bhaint de Mhic Uilín agus seilbh a ghlacadh air.
I ndeireadh a shaoil, tar éis bhás a mhná, agus nuair a bhí radharc na súl ag teip air, rinne Somhairle síocháin le Sasana. Gheall sé dílseacht do Bhanríon Shasana, Eilís I, agus ghéill Sasana an Rúta agus cuid mhór de na Glinne air.
Iarla Aontroma.
Nuair a cailleadh Somhairle i 1590 d'fhág sé a bheirt mhac Séamas agus Raghnali seilbh go láidir ar a gcuid tailte. Bronnadh teideal ríoga ar Raghnal nuair a tháinig Séamas i gcumhacht i Sasana agus rinne sé Iarla Aontroma de.
Eris (abhacphláinéad). Abhacphláinéad is ea Eris (nó 136199 Eris, nó 2003 UB313, siombail: ) atá suite ar imeall an ghrianchórais, níos faide ón ghréin ná Plútón. Ba é an réad is mó a fionnadh sa ghrianchóras ó nochtadh Neiptiún i 1846. Ceann de réadanna an diosca scaipthe atá inti, nó ní féidir í a aicmiú go sásúil mar réad de chuid Chrios Kuiper ná mar cheann de chuid Scamall Oort, ach an oiread. 
Airíonna.
Tá sé déanta as carraig is oighear, timpeall 3,000km ar trastomhas, níos mó ná Plútón. 
Tá sé 3 oiread níos faide amach uainn ná Plútón, i bhfithis ag uillinn chlaonta 44° ó fhithisí na bpláinéad eile. Measann na réalteolaithe gur dócha gur theilg Neiptiún amach é uair éigin ina fhithis chlaonta.
Stair.
Braitheadh den chéad uair é i gCrios Kuiper i 2003, agus cinntíodh é i 2005.
Ba iad na réalteolaithe Michael Brown, Chad Trujillo is David Rabinowitz a bhraith den chéad uair é, ar an 14 Samhain 2003, le teileascóp Samuel Orschin i Réadlann Palomar agus an teileascóp Gemini North ar Mauna Kea i Haváí
Is féidir gur pláinéad é, an 9ú ceann, le teacht in ionad Phlútóin a dícháilíodh mar phláinéad i 2006.
Nuair a thángthas trasna ar Eris, b'éigean aicmiú nua a fháil do Phlútón, ós rud é nach raibh aon chúis cheart le "pláinéad" a thabhairt ar Phlútón a thuilleadh, agus an chuma ag teacht ar an scéal go bhfuil cuid mhaith réadanna eile amuigh ansin ar féidir dóibh a bheith ar aon mhéid le Plútón. 
Go bunúsach, is é an t-aon ábhar a bhí ann le Plútón a aicmiú mar "phláinéad" ná gur fionnadh é i bhfad roimh na réadanna tras-Neiptiúnacha eile, chomh luath leis an mbliain 1930. Mar sin, cheap "Aontas Idirnáisiúnta Réalteolaíochta". coincheap nua - abhacphláinéad - leis an bhfadhb a fhuascailt.
Tá foireann Mike Brown ag obair in Ollscoil Teicneolaíochta California, nó Caltech, i bPasadena, agus ní hí Eris an chéad fhionnachtain den chineál seo a rinne siad ar aon nós. Roimhe seo, tháinig Brown agus Trujillo trasna ar Quaoar, agus bhí Rabinowitz ag comhoibriú leo cheana nuair a d'fhionn siad Sedna agus Orcus.
Ainm.
Ba ea é an chéad ainm a thug na réalteolaithe ar an réad ná Xena - ag tagairt do bhanphrionsa na gcogaí ar an teilifís! Ar ndóigh, nuair a thug siad faoi deara gealach bheag ag timpeallú "Xena", bhaist siad "Gabrielle" uirthi. 
Is é an t-ainm atá uirthi inniu ná Dysnomia. Tá an dá ainm ag tagairt do chonspóid agus d'easaontas, nó ba mhór an t-ábhar easaontais do shaol na réalteolaíochta é an catagóir ceart réalteolaíoch a cheapadh d'Eris. B'í Eris bandia an easaontais i gcreideamh na sean-Ghréige, agus ciallaíonn Dysnomia "aindlí". Is féidir tagairt do Xena a aithint san ainm seo, freisin, ós rud é gurb é an focal Béarla ar "aindlí" ná "lawlessness", agus páirt Xena á déanamh ag aisteoir mná arb ainm di Lucy "Lawless".
Ceres (abhacphláinéad). Abhacphláinéad is ea (1) Ceres nó Ceiréas (siombail: ), mar a thugtaí uirthi nuair ba nós í a áireamh ar ceann de na hastaróidigh. Tá sí ag timpeallú na gréine laistigh den phríomhchrios astaróideach, idir Iúpatar agus Mars, agus is í an réad is mó sa chrios sin. 
Airíonna.
Tá Ceres 950 ciliméadar ar trastomhas, le tréimhse fithise 4.6 bliain, agus í beagnach sféarúil, murab ionann agus an chuid is mó de na hastaróidigh. Mar sin, tá Ceres níos cosúla le pláinéad beag ná le gnáthastaróideach. 
Tá Ceres beagáinín níos lú ná míle ciliméadar ar trastomhas, agus mar sin, tá sí beagáinín níos lú ná Tethys agus Dione, ach níos mó ná Mimas agus Enceladus.
Stair.
Ba é an réalteolaí Iodálach Giuseppe Piazzi a chuir an chéad sonrú riamh in Ceres, ar an gcéad lá de Mhí Eanáir sa bhliain 1801.
Bhí sé ina ábhar díospóireachta ag "Aontas Idirnáisiúnta Réalteolaíochta", ar chóir dóibh Ceres agus na réada is mó i gCrios Kuiper a athaicmiú mar phláinéid, ó ghlactaí le Plútón mar phláinéad freisin. Sa deireadh thiar, bhí siad sásta catagóir an abhacphláinéid a bhunú le haghaidh réada "idir eatarthu" mar seo.
Owen Arthur. Feisire Parlaiminte ón toghceantar Saint Peter i mBarbadós is ea Owen Seymour Arthur,PC., MP., BA., MSc. (17 Deireadh Fómhair, 1949 a rugadh é).
Ba é Arthur an 5ú Príomh-Aire Bharbadós agus é ina cheannaire Pháirtí an Lucht Oibre a bhuaigh san olltoghcháin 1994 agus arís i 1999 &amp; 2004.
Oileadh san Ollscoil an Indiach Thiar é Arthur, cé a bhain sé amach céim in eacnamaíocht agus stair i 1971 agus MSc in eacnamaíocht sa bhliain 1974. Bhí post sa Gníomhaireacht Pleanála Náisiúnta Iamáice aige agus post san Institiúid Báicsíte Iamáice aige tar éis a chéim a bhaint amach. chuaigh sé sa Aireacht Airgeadais agus Pleanála Barbadós.
Ceapadh go dtí Seanad Bharbadós é i 1983 agus toghadh go dtí Teach an Tionóil i 1984 é.
Ali al-Haidri. Ceannaire Iarácach ba ea Ali al-Haidri, (Araibis: علي الحيدري, Alī al-Ḥaidarī), a bhí ina Ghobharnóir ar Bhagdad, príomhchathair na tíre. Feallmharaíodh é ar 4 Eanáir, 2005. 
Bhí ionsaí eile air i mí Meán Fómhair sa bhliain 2004, ach tháinig sé slan as.
Bridgetown. Is é Bridgetown príomhchathair Bharbadós. Tá an chathair suite ar an gcósta thiar theas ar Mhuir Chairib. Tá 5,928 duine ina gcónaí sa chathair féin ach 110,000 duine ina gcónaí sa cheantar cathrach. Tá Bridgetown i bparóiste Saint Michael.
Ard-Oifig an Phoist. Bhí Ard-Oifig an Phoist i mBaile Átha Cliath suite ar Shráid Sheamlas an Éisc ó 1689 ar dtús, ní ba déanaí i bhfoirgneamh beag in aice leis na Foirgintí Tráchtála ó 1755 ar aghaidh, agus haistríodh í go dtí áras níos mó os comhair Fhaiche an Cholaíste. 
Ar an séú lá de Mhí Eanáir sa bhliain 1818, hosclaíodh Oifig nua an Phoist i Sráid Sackville, ar a dtugtar Sráid Uí Chonaill inniu. Ar na saolta seo, tá Ard-Oifig an Phoist ag obair mar cheanncheathrú do An Post, a sholáthraíonn seirbhísí postais do Phoblacht na hÉireann ar fad.
Stair.
Chuir Charles Whitworth an bhunchloch leis an bhfoirgneamh ar an 12ú lá de Mhí Lúnasa sa bhliain 1814, agus críochnaíodh an obair i ndiaidh oibreacha trí bliana. Chosain an foirgneamh leathchéad míle punt, an foirgneamh Seoirseach poiblí deireanach a tógadh i mBaile Átha Cliath. B'é an t-ailtire Francis Johnson a rinne an dearadh.
Tá an foirgneamh maisithe le trí dhealbh le John Smyth. Tá teachtaire na ndéithe Rómhánacha, Mearcair, ina sheasamh ar an taobh deas, agus é ag iompar maide an dá nathair (Caduceus) arb é a shuaitheantas é, chomh maith le sparán. Ar an taobh clé, seasann an Dílseacht ("Fidelitas") agus í ag ardú méire lena béal agus ag iompar eochrach ina lámh. Sa lár atá, Hibernia, agus í ag baint taca as a sleá agus ag coinneáil greama ar a sciath. 
Nuair a bhí Éirí Amach na Cásca díreach ag tosú, léigh Pádraig Mac Piarais Forógra na Poblachta amach ó staighre an dorais mhóir os comhair Ard-Oifig an Phoist. Tá bunchóip an fhorógra le feiceáil inniu féin in Oifig na mBailitheoirí Stampaí. I rith an Éirí Amach, bhain ceannairí na nÓglach úsáid na ceanncheathrún as Ard-Oifig an Phoist. Dá thoradh sin, rinne fórsaí na Breataine Móire a lán damáiste don fhoirgneamh, agus iad á ionsaí. Níor cuireadh caoi cheart ar an bhfoirgneamh arís, sular ghlac rialtas an tSaorstáit leis mar dhualgas, cúpla bliain ní ba déanaí. Inniu féin, feictear poill philéar an Éirí Amach ar na colúin.
I ndilchuimhne ar an dóigh ar theip an tÉirí Amach ar na hÉireannaigh, cuireadh dealbh de bhás Chú Chulainn ina seasamh os comhair an fhoirgnimh. Bhí an dealbh seo le feiceáil ar an bpíosa deich scillinge ón mbliain 1966 agus ar "shraith B" den nóta fiche punt.
Sa bhliain 2005, d'fhógair Rialtas na hÉireann go rabhthas leis na seirbhísí poist a bhogadh go dtí áit éigin eile le hArd-Oifig an Phoist a iompú ina hiarsmalann a bheadh tiomnaithe do chuimhneachán Éirí Amach na Cásca.
Bhí colún Nelson ina sheasamh os comhair an fhoirgnimh go dtí an bhliain 1966, nuair a chuir buama de chuid an IRA de dhroim an tsaoil é. Sa bhliain 2000, tógadh an Spuaic ina áit.
Seanad Bharbadós. Is é Seanad Bharbadós an teach uachtarach de chuid Pharlaimint Bharbadós. Cuimsíonn an Pharlaimint, i dteannta an tSeanaid, Teach an Tionóil agus an Tiarna (a bhfeidhmíonn Seanascal ar son). 
Is é an Seanascal, mar ionadaí na Banríona, a cheapann an 21 seanadóir go hoifigiúil. Ceapann sé 12 ball ar mholadh an Phríomh-Aire agus beirt bhall ar mholadh Cheannaire an Fhreasúra. Ceapann sé an seachtar ball eile de réir a rogha féin. 
Le bheith incheaptha mar Sheanadóir, ní mór don duine 21 bliain d'aois a bheith slánaithe aige, agus bheith ina shaoránach de chuid Bharbadós, agus cónaí air i mBarbadós ar feadh an 12 mí dheireanach.
Dualghluaisne. Is é is dualghluaisne ann ná gluaiseacht na réalta féin trasna na spéire mar a fheictear dúinn féin í, is é sin, an chuid de ghluaiseacht infheicthe na réalta arb í fíor-ghluaiseacht na réalta is cúis léi. Aithnítear dualghluaisne na réalta ar a comhordanáidí meánchiorclacha, is é sin, ar an gceartairde agus ar an diallas. Má fhágtar gluaiseacht an Domhain féin, chomh maith le gluaiseachtaí ais rothlaithe an Domhain - is é sin, an luainíocht agus an nútú - as an áireamh, gheofar dualghluaisne na réalta. Is iad na réaltaí is mó dualghluaisne ar an spéir ná Réalta Kapteyn agus Réalta Barnard.
Caisleán Chill Chainnigh. Is caisleán Éireannach é Caisleán Chill Chainnigh atá suite i gCathair Chill Chainnigh, tógtha i ré na Normannach ag William Marshal, an Chéad Diúc Phembroke sa bhliain 1195. Rinneadh athchóiriú ar an gcaisleán, atá suite i bhfearann fairsing páirce, sa ré Victeoiriach. In 1969, ghlac Stát na hÉireann seilbh air go foirmiúil agus ó shin í leith tá mórobair athchóirithe déanta air. Anois, tugann na mílte turasóirí cuairt air gach bliain.
Sa bhloc láir, tá leabharlann, parlús, naíolann, agus seomraí codlata atá maisithe san áilleacht a bhain leis na 1830idí, chomh maith leis an ngailearaí pictiúr álainn.
Xiu Xiu. Is banna ceoil indie é Xiu Xiu. Tá siad lonnaithe i San José, California agus ó am go ham i Seattle, Washington. Is é Jamie Stewart príomhamhránaí an bhanna agus an t-aon ball fanta ón tosach. Is iad Caralee McElroy (col ceathar Stewart) agus an ceoltóir avant-garde Ches Smith baill eile den ghrúpa. Tógtar ainm an ghrúpa ón scannán Síneach "Xiu Xiu: The Sent Down Girl".
Deantar plé ar roinnt ábhair gruama cosúil le féin-mharú, AIDS agus cogadh in amhráin Xiu Xiu. Tá tionchar ag ceol punc, fuam, electro agus ceol claiseacach, chomh maith le h-indie Meiriceánach agus ceol ón Bhreatain ó na 1980í orthu.
Vladimir Kramnik. Is imreoir fichille é Vladimir Kramnik (rugadh 25 Lúnasa, 1975 i dTuapse, sa Rúis).
Bhuaigh sé an chraobh dhomhanda "chlasaiceach" sa bhliain 2000 tar éis an bhua a fháil ar Garry Kasparov i Londain, Shasana. Choimeád sé an chraobh tar éis cluiche cothrom le Pétér Léko i mBrissago, an Eilvéis sa bhliain 2004. 
Bhí an bua aige i gcluiche conspóideach le Veselin Topalov (a bhuaigh craobh dhomhanda FIDE sa bhliain 2005) in Elista, An Rúis sa bhliain 2006.
Chaill sé an teideal nuair a bhuaigh Viswanathan Anand Comórtas Chraobh an Domhain i gCathair Mheicsiceo sa bhliain 2007. Tugadh seans dó an teideal a athghabháil ach chaill sé sraith cluichí (+1 -3 =7) i gcoinne Anand i mí Deireadh Fómhair 2008 i mBonn, An Ghearmáin.
Cill Dhéagláin. Is baile measartha mór í Cill Dheagláin suite i gContae na Mí in Éireann thart ar 15km siaróthuaidh ó Bhaile Átha Cliath ar an mbóthar N2. Is baile fíorstairiúil é. Sa lá atá inniu ann tá neart áiseanna sa bhaile, ina measc, gaelscoil, dhá scoil náisiúnta, agus meánscoil freisin. Tá linn snámha, foirgneamh le haghaidh aclaíocht, ionad phobail agus níos mó.
Stair.
Tagann an t-ainm ó Eaglais Naomh Déagláin, ach níl an séipéal ann anois. Is ainm nua-aimseartha an ainm Béarla, "Ashbourne". Cheannaigh Frederich Bourne (tá bóithre sa Bhaile ainmnithe dó) talamh timpeall na háite nuair a chuala sé go raibh bóthar le tógáil amach faoin dtuath chomh fada le Baile Shláine. Bhí sé ag iarradh na bóithre a chuir faoi dola agus airgead a thuilleadh astu. Thóg sé an Óstán Cill Dhéagláin do phaisinéirí a bhíodh ag taisteal tríd an bhaile.
Roimhe sin, bhí caisleán a thóg Oilibhéar Cromail ann agus rinne a mhac William cónaí ann. Níl an caisleán le feiceáil inniu, de bharr neamart. Tá reilig i ndeisceart an bhaile a tógadh sna mheánaoiseanna agus bhí séipéal beag ar an láthair freisin ach níl ach fothracha fágtha anois. 
Eachtra stairiúil a tharla san áit ná cath Chill Dhéagláin mar a thugtar ar. Tháinig Tomás Ághas múinteoir agus náisiúnaigh, agus ceannaire in Éirí Amach na Cásca, aduaidh agus troid sé cath i gCill Dhéagláin, an t-aon troid lasmuigh de Bháile Átha Cliath a bhí trácht ar. 
(breathnaigh ar Na hImeachtaí taobh amuigh de Bhaile Átha Cliath san leathanach ar Éirí Amach na Cásca). 
Tá líne ó dhán Thomáis ("let me carry your cross for Ireland") ar an pláigh. Ar an séadchomhartha tá pictiúr de Thomás ar taobh amháin agus Íosa Chríost ar an dtaobh eile.
Go háitiúil glaotar an Croiss Ráth air.
Rudaí eile.
Dob é daonra an bhaile sa bhliain 2002 ná 6,362, ardú 27% ar an daonra sa bhliain 1996,de bharr sin is í Cill Dhéglain an tarna baile is mó sa Mhí i ndiaidh an Uaimh. Anois tá daonra thart ar 7,237 sa bhaile agus ceaptar go bhfuil an daonra chun ardú go dtí 15,000 sa bhliain 2012. Is baile tábhachtach í don chontae agus na bailte beaga máguaird. Tá neart áiseanna, siopaí, ionad phobail, leabharlann mór agus tuile ann. Rud amháin olc faoi ná líon an trácht.
Teangacha.
I 2006 bhí 8,528 daoine i gcónaí I Cill Dhéglain'. Bhí 3,136 (36.8%) ábalta Gaeilge a labhairt. Labhair 176 (2.1%) Gaeilge go laethúil taobh amuigh den chóras oideachas I 2006. In 2011 bhí 11,355 daoine I gcónaí I Cill Dhéglain. Bhí 3,692(32.6%) ábalta Gaeilge a labhairt. Labhair 2,376 (21%) teanga eile seachas Gaeilge nó Béarla sa bhaile. Bhí Polainnis an teanga iasachta is comónta le 606 (5.3%) cainteoirí.
Córas Iompair Phoiblí.
Freastalaíonn Bus Éireann ar Cill Dheagláin ag taisteal go Baile Átha Cliath gach 20 nóiméad.
Tá seirbhís bus Baile Átha Cliath ann freisin ach níl sé ag feidhmiú ach amháin san oíche ag tosú ag 11:30pm.
Matisyahu. Is amhránaí reggae é Matisyahu, ó Nua-Eabhrac, Meiriceá. Is Giúdach Haisideach é, ón bpobal Chaibead-Lubabhitse in Crown Heights, Brooklyn, Nua-Eabhrac.
Beathaisnéis.
Rugadh Matisyahu leis an ainm Maitiú Pól Miller i West Chester, Pennsylvania agus bhog sé chuig White Plains, Nua-Eabhrac go gairid ina dhiaidh sin. Tógadh é mar Ghiúdach Athfhoirgneach, gan mórán cleachtadh. Lean sé an banna Jam Phish mar dhéagóir agus tháinig sé ar reggae tréimhse gairid ina dhiaidh sin. Thaitin tagairtí do "Zion" agus "Jah" sna hamhráin Bob Marley agus mar sin de leis. Agus é sé bliana déag d'aois, chuaigh sé chuig meánscoil san Iosráel chun staidéar a dhéanamh ar oidhreacht an Giúdachais, agus d'aithrigh sé go mór a smaoineamh faoin reiligiún. Chuaigh sé go dtí scoil Hadar HaTorah chun Torah a staidéar, agus scríobh sé a chéad albam "Shake Off The Dust... Arise" ansin sular chríochnaigh sé a staidéir ansin.
Ceol.
Tógann Matisyahu a lán tionchair ón Ghiúdachas ina liricí. Tá meascadh reggae, rap agus giotár rac-cheoil le cloisint sa cheol aige. Déantar comparáid idir Matisyahu agus amhránaithe cosúil le Sizzla, Buju Banton agus Sublime. Canann sé leis an mbanna Roots Tonic. Is iad Aaron Dugan (giotár), Josh Werner (dordgiotar) agus Jonah David (drumaí) baill den banna sin.
Shake Off The Dust... Arise.
Tháinig an albam seo amach sa bhliain 2004 leis an comhlacht bheag JDub. Tá tionchar an "yeshiva" láidir, le scéalta ón mBíobla i cúpla hamhráin agus tá caint ó dhá rabbi ar dhá "Interlude" agus an "Outro". Tá "Warrior" agus "King Without A Crown" na hamhráin is láidre san albam seo.
Live At Stubbs.
Seo albam ceoil beo ó chlub Stubbs in Austin, Texas ar oíche an 19ú Feabhra 2005. Scaoileadh é ar an 19ú Aibreáin sa bhliain chéanna. Matisyahu agus Roots Tonic a sheinneann air, le Yoni mar MC ar "Beat Box". Chuaigh an albam isteach sna cairteacha ag uimhir 30. Bhris an t-amhrán "King Without A Crown" isteach sa Billboard Top 10.
Youth.
Scaoileadh an t-album seo ar an 7ú Márta 2006 ar JDub fós, ach le Epic Records freisin. Tá i bhfad níos mó tionchar ón popcheol le feiceáil ann. D'obair Bill Laswell ar mar producer agus bhí Roots Tonic ar ais arís. D'imigh sé díreach isteach san áit tosaigh ar na cairteacha iTunes an lá a tháinig sé amach, agus shuigh sé ar uimhir a 4 sna cairteacha Billboard ar feadh dhá seachtaine. Bhí físeán ceart déanta le haghaidh an amhráin "Youth".
Tá "Youth Dub" le fáil freisin ar Epic agus JDub.
An t-ainm.
Tagann an t-ainm Matisyahu ón sagart Hasmonéach Mattathias (sa Gréigis) a dhearna éirí amach i gcoinne na Seiliúsaidigh sa dara céad roimh Chríost. Thóg Maitiú Miller an t-ainm seo nuair a tháinig sé ar ais sa Giúdachas, mar gur deantar dearmaid ar a haimn Íbhriú dlítheach óna "bris". Tháinig sé ar an ainm sin arís go déanaí - Feivish Hershel. Deir na rabbíocha leis Matisyahu a úsáid.